Leijonien kolmen maalin johto suli – Tšekki voitti voittomaalikilpailun jälkeen 4–3: ”Näissä peleissä ei voi hukata kolmen maalin johtoa”

Filppula ja Jaakola tekivät maalit ensimmäisen erän alkuhetkillä. Ville Lajunen lisäsi johdon kolmeen maaliin, mutta kolmannessa erässä Tšekki tuli rinnalle ja meni ohi voittomaalikilpailussa.

Pariisi. Suomen jääkiekkomaajoukkueen 3–0-johto Tšekkiä vastaan suli käsittämättömällä tavalla maanantai-illan myöhäisottelussa.

Joukkue kärsi järkyttävän tappion 3–4 voittomaalikisan jälkeen, kun yksikään Suomen laukojista ei onnistunut ja Tšekin Robin Hanzl pystyi harhauttamaan Joonas Korpisalon.